Enorme deurbraak vir likwidateurs oor aanstellingsbeleid - Solidariteit WêreldSolidariteit Wêreld
Enorme deurbraak vir likwidateurs oor aanstellingsbeleid
Donderdag, Julie 5th, 2018
Die konstitusionele hof het vandag in sy uitspraak oor Saripa se aanstellingsbeleid vir likwidateurs beslis dat dié beleid, wat op 7 Februarie 2014 deur die minister van justisie en die meester van die hooggeregshof ingestel is, nie in staat is om redelike gelykheid in die beroep te bevorder nie. Die meerderheidsuitspraak van die konstitusionele hof het die departement van justisie se appèl met koste van die hand gewys.
Vandag se gunstige uitspraak volg nadat die minister van justisie en die meester van die hooggeregshof by die konstitusionele hof appèl aangeteken het teen ʼn beslissing van die appèlhof in 2017.
Volgens Anton van der Bijl, die hoof van Solidariteit se Arbeidsreg-afdeling, het sowel die Wes-Kaapse hooggeregshof as die appèlhof in die guns van Solidariteit en SARIPA beslis, nadat albei howe dié aanstellingsbeleid as ongrondwetlik verklaar het.
“Vandag se uitspraak bevestig die argumente wat ons regdeur die saak aangevoer het. Dit is onder meer dat die beleid naakte rassisme daarstel wat op geen basis regverdigbaar is nie. Dit is jammerlik dat ons al hoe meer gekonfronteer word met die soort rasse-segregasie wat ongesond is, veral in ʼn land wat so iets op soveel vlakke nie kan bekostig nie,” Van der Bijl gesê.
Volgens Van der Bijl het die aanstellingsbeleid bepaal dat die indiensneming van likwidateurs uitsluitlik op grond van ras en geslag moet geskied. “Die beleid wat daarop gemik was om ras- en geslagsverteenwoordiging in dié beroep te bevorder, kom eintlik neer op ontoelaatbare en ongrondwetlike kwotas wat deur die Grondwet verbied word,” het Van der Bijl gesê.
Van der Bijl sê voorts dat volgens die omstrede aanstellingsbeleid 40% van alle aanstellings aan swart, bruin, Indiër- en Chinese vroue toegeken moes word; gevolg deur 30% aan swart, bruin, Indiër- en Chinese mans; 20% aan wit vroue, terwyl slegs 10% van alle aanstellings vir wit mans gereseveer is. “Die beleid is in teenstelling met ʼn meer omvattende en genuanseerde benadering wat gegrond is op meriete en opleiding. Die rasbehepte benadering werk rassespanning in die hand wat nie in die belang van die land en sy burgers is nie,” het Van der Bijl gesê.
“Hierdie uitspraak is geskiedkundig in die sin dat dit vir ons die weg baan om die streng en uitsluitende toepassing van beleid en praktyke wat met regstellende aksie en swart ekonomiese bemagtiging te make het en wat ongelukkig die norm geword het, finaal die nekslag te kan toedien. Ons en ons kinders verdien ʼn land waarin ʼn mens se waarde op meriete oorweeg moet word en nie op grond van ʼn persoon se velkleur nie,” het Van der Bijl saamgevat.
Om die volledige uitspraak te lees. Klik hier.